**rupere de lună**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

trecutul este rădăcina realității,

din care pot încolți

lujeri în formă de pași-

simboluri codate

ale unor evenimente

din subconștient.

trecutul poate avea miros de crepuscul,

de scorțișoara,

auroră,

sau

pucioasă.

poți să-ți faci apărătoare pe marginea acoperișului;

ciucuri- din cele patru colturi ale mantiei,

nu te poți ascunde de el,

este pitit la subsuoară .

2

berze

și-un zbor de culoarea mesteacănului

pe rama tabloului

umbrele mișcătoare ale unor

nepenthes

se desfac într-o ploaie de lacrimi

în colțul stâng:

o ființă cu aripi-

amintind de dansatoarea de la mohendjo-daro

ondula șoldurile

dansând pe o muzică a unor instrumente de percuție neconvenționale

pe fruntea-ușor înclinată spre dreapta

erau tatuate

durerile facerii

nimeni n-a gustat din rozmarinul ruginiu

nimeni n-a atins piatra cu toiagul

la apele de la meriba

doar

câteva berze

însetate de cuvinte

3

pește pe jar,

prin fum, înaintări

spre culcușul somnului.

întristări la poalele fulgerului

ca o milostenie-ploaia.

se sting pe rând

lumini din felinare

clopotele trezesc zăpezile

de pe frunțile mieilor.

ca o adiere-rugăciunea.

bungheli

prin foșnet de frunze,

înșelător farmecul felinei.

învelitoare din aur și zale,

ca o dojană-ceața.

pași pe cărbunii încinși,

ancore tatuate pe creasta

de tablă a cocoșului.

din tămâietoare picură vise

ca o bunăvoință- îmbrățișarea

4

c-un pui de picior

a rupt luna în două

o bucată a dat-o unui bătrân pescar

nadă pentru toate

temerile

furtunile

suferințele

din suflete

cu inima

a modelat

apoi

din cealaltă semilună

steluțe ale bucuriei

pe care le-a dăruit

nepăsătorilor

nemulțumiților

și încrâncenaților

Nick Vujicic

tocmai a ieșit din marea încercare

pe urmele lui

noi-

cei cu mâni și picioare

culegem

micul dar

închinat vieții